|  |  |  |
| --- | --- | --- |
| Titel | **En dag skinner solen også på en hunds røv** |  |
| Tema: | Forelskelse, ungdom og identitet, (omsorgs-)svigt, håb, sorg, søskendekærlighed, venskab, forholdet mellem forældre og børn… |
| Fag: | Dansk |
| Målgruppe: | 9.-10. klasse |
|  |  |
|  | Data om læremidlet:  **E-bog:** Sanne Munk Jensen, Gyldendal, 2007  Vejledningen her giver et overblik over den røde tråd i det pædagogiske overlay, der knytter sig til e-bogen ”En dag skinner solen også på en hunds røv”.  Det pædagogiske overlay kan bookes sammen med e-bogen og består af 3 ”Stop og tænk-opgaver” samt en enkelt ekstern ressource, som eleverne tilgår gennem aktivering af markeringer i selve romanteksten. Overlayet giver derfor god mulighed for at arbejde tekstnært i fortolkningsfællesskabet.  **Faglig relevans/kompetenceområder**  Det pædagogiske overlay fokuserer på kompetenceområdet **Fortolkning** og inddrager alle fortolkningsprocessens fem faser: Oplevelse/indlevelse, undersøgelse, fortolkning, vurdering og perspektivering.   Det nye, eleverne skal lære, hører til henholdsvis indlevelses-, undersøgelses- og perspektiveringsdelen og kan udtrykkes i følgende læringsmål:   * Eleverne kan følge og beskrive hovedpersonens udvikling * Eleverne kan analysere Sanne Munk Jensens sprogbrug og sprogets betydning for læserens oplevelse * Eleverne kan give udtryk for, hvordan et fiktivt univers i romanform kan perspektiveres til virkelighedens verden.   Overlayets konkrete udformning  Overlayet organiserer sig omkring litteraturarbejdets traditionelle tre faser:  **Før du læser**  For at få eleverne tunet ind på romanens univers er der på titelbladet lagt markeringer ind i overlayet, der får læserne omkring:   * Titlen * Forsideillustrationen * Romanens modtagelse/en udvalgt anmeldelse på litteratursiden.dk (<https://litteratursiden.dk/anmeldelser/en-dag-skinner-solen-ogsa-pa-en-hunds-rov-af-sanne-munk-jensen>)   **Mens du læser**  Hvis ikke klassen tidligt i læseforløbet guides til at få skabt det fornødne overblik, vil en del af eleverne givetvis blive forvirrede over det, bagsideteksten beskriver som ”Almas barndom set i bakspejlet”,  Som lærer bør man derfor sikre sig, at eleverne forstår, at der er forskel på Almas tilbageblik på barndommens oplevelser og hverdagen i og omkring København. I den forbindelse kan læreren med fordel gøre eleverne opmærksomme på forskellen mellem de afsnit, der markeres med dato og klokkeslæt og de, der markeres med et en ring.  Det skal dog ikke ødelægge elevernes oplevelse.  Dette overlay er af samme grund lavet, så eleverne kommer i læseflow uden at blive mødt af et væld af afbrydelser. Kun 3 gange undervejs markeres ”Stop og tænk”-seancer med rødt.  *Stop og tænk 1 (frem til papirbogens s. 41)*   1. Fortæl, hvad du ved om Alma, Amelia og deres familieforhold. 2. Beskriv, hvad der kendetegner Sanne Munk Jensens sprog. Du kan f.eks. tage afsæt i:  * *Lignede en smadret havelåge* (s. 10, papirbog) * *Han var bestemt ikke den hurtigste knallert på havnen, Vlad* (s. 16, papirbog) * *Min mor kunne simpelthen ikke huske det, der havde åbenbart været mere end almindelig bølgegang i lagnerne…* (s. 25, papirbog) * *For min skyld måtte du da ligge og prikke i det halve af København, jeg er da fløjtende* (s. 29, papirbog) * *Det var så ulogisk og så meget VM i mærkelig, det hele* (s. 40, papirbog)   *Stop og tænk 2 (frem til papirbogens s. 168)*  Sanne Munk Jensens sprog sprudler gennem hele bogen.  Har du lagt mærke til skæve formuleringer, uventede alliterationer eller lignende?  Giv minimum 3 eksempler!  Almas barndom ses i bakspejlet.  Beskriv:   * Almas barndom i Esbjerg * Almas mor * Bent * Almas oplevelser på efterskolen * Julie – og venskabet mellem Alma og hende * Almas kollektiv i Mejlgade * Amelia – og forholdet mellem de to søstre * Alma og Tobi   Dette afsnit slutter med  ”Det var helt sikkert hende. Jeg kunne se det på håret” (s. 168, papirbog).  Romanen starter således:  ”Det var håret. Det var helt sikkert dét. Ellers tror jeg ikke, at jeg overhovedet havde overvejet, om det kunne være hende.” (s. 5, papirbog)  Giv dit bud på, hvem Alma genkender/leder efter…  *Stop og tænk 3 (frem til papirbogens s. 220)*  Alma reagerer voldsomt, da hun åbner Bents 4. brev.  Hvad tror du, der står i brevet fra Bent?  **Efter du har læst**  Som afslutning på arbejdet med romanen samles der op på de tre læringsmål.  Afsættet herfor er disse opgaver:   * Pigernes opvækst er præget af svigt.  1. Hvordan lykkes det Alma at få en forholdsvis almindelig hverdag? 2. Hvorfor ender Amelia med at søge tilflugt i bl.a. euforiserende stoffer?  * Forklar med dine egne ord, hvad Tobi mener, når han siger:   ”Hvis vi skulle være sammen, skulle det være virkeligt,  og vores virkelighed skulle være den samme”   * Hvilken forskel kommer besøget på kirkegården til at gøre for Alma?   Vil hun fortsat ”se” Amelie – hvorfor/hvordan?  Genlæs anmeldelsen, som du læste, inden du gik i gang med romanen – er du enig?  Skriv en anmeldelse af romanen. I din anmeldelse skal du bl.a. sætte fokus på Sanne Munk Jensens sprog og ikke mindst perspektivere til andre tekster og din virkelighed.  Denne opsamling findes i kolofonen på e-bogens sidste side.  **Samlet oversigt over markeringsfarver i overlayet:**   * Gul: ”Før du læser” og ”Efter du har læst” * Rød: Stop og tænk-refleksioner   **Samlet oversigt over eksterne ressourcer lagt ind i overlayet:**   * Anmeldelse, <https://litteratursiden.dk/anmeldelser/en-dag-skinner-solen-ogsa-pa-en-hunds-rov-af-sanne-munk-jensen>  Supplerende materialer Følgende er forslag til supplerende materialer, der kan lånes på dit lokale CFU.   * *Satans yngel*, Gyldendal 2002 * *Nærmest hinanden*, Gyldendal 2002 * *Arangutang*, Gyldendal, 2012 * *Dig og mig ved daggry*, Gyldendal, 2013 | |